Onderrigleermodelle • Akademia
Akademia se onderrigleermodel
Akademia se onderrigmodel kombineer afstandsleer met ŉ klaservaring. Kontaksessies het ten doel om studente deur leerinhoud te begelei sodat dit makliker bemeester word. Kontaksessies word nauurs aangebied en is daarom ideaal vir werkende studente.
Akademia bied twee roosters: ŉ nauurse rooster en ŉ blokrooster. Nuut-ingeskrewe studente by Akademia word outomaties op die nauurse rooster geplaas. Deur ŉ maklike aansoekproses te voltooi, kan studente vir die blokrooster oorweeg word, mits hulle aan die bepalings en voorwaardes vir die blokrooster voldoen. Die keuringskomitee behou die reg voor om toelating tot die blokrooster te beslis.
BLOKROOSTER BEPALINGS EN VOORWAARDES
Elke studiesentrum is met moderne videokonferensie-tegnologie toegerus en gratis breëband-internettoegang is by alle sentrums beskikbaar, waarmee studente toegang tot Akademia se digitale leerruimte, die Spens, verkry. Die interaktiewe aard van die kontaksessies bied aan studente ŉ uitstekende afstandsleerervaring, aangesien dit voel asof jy werklik deel van die sessie is en nie net ŉ toeskouer is nie.
Tydens kontaksessies kan studente die dosent se klasnotas of berekeninge op ŉ groot skerm sien, en op ŉ tweede skerm word die dosent lewensgroot vertoon. Studente kan aan die klasgesprek deelneem deur eenvoudig ŉ hand op te steek en ‘n vraag te vra. Sagteware bring outomaties so ŉ student na die voorgrond van die videovoer in ander sessies, byna asof die vraag in dieselfde lokaal gevra is. Op ŉ soortgelyke wyse kan die dosent vrae aan enige student in enige van die studiesentrums rig, en word die bespreking regstreeks oor studiesentrums heen gedeel en ervaar.
Na afloop van klaskontaksessies word die opnames daarvan geredigeer en binne enkele dae op Akademia se digitale leerruimte vir studente beskikbaar gemaak. Hier kan studente video-opnames van die kontaksessie aflaai, argiefmateriaal bestudeer, of selfs net die klankbaan op hulle selfone laai om
later weer as ŉ klankuitsending te luister.
Oorwegings om vir die blokrooster te kwalifiseer, sluit die volgende in:
Studente wat meer as 80 kilometer van ŉ Akademia-studiesentrum woonagtig is.
Studente wat weens mediese redes vir ŉ bepaalde of permanente tydperk nie kontaksessies kan bywoon nie.
Studente wie se werksomstandighede dit nie toelaat om nauurse klasse in ŉ bepaalde akademiese jaar by te woon nie.
Hoe doen ek aansoek om die blokrooster te volg?
Tydens die aanlyn aansoekproses kry voornemende studente die opsie om te kies op watter model hulle wil klasdraf. Die blokrooster is slegs beskikbaar vir studente wat vir eerste- en tweedejaarmodules registreer.
By watter studiesentrums word die bloksessies aangebied?
Die bloksessies word by die volgende studiesentrums aangebied: Bloemfontein, Boksburg, Centurion, George, Krugersdorp, Paarl, Port Elizabeth, Somerset-Wes, Vanderbijlpark en Windhoek.
Hoe vind ek uit of ek goedgekeur is vir die blokrooster?
Die keuringskomitee evalueer alle aansoeke. ŉ Registrasiebrief met die bevestiging van die student se modelkeuse word na keuring aan alle voornemende studente gestuur.
Studente woon twaalf kontaksessies per module by hulle geregistreerde Akademia-studiesentrum by.
Toetse en eksamens word by verskeie Akademia-studiesentrums landswyd afgelê.
Studente word outomaties in die nauurse rooster ingedeel.
Studente woon slegs vier keer per jaar vanaf 08:00 tot 22:00 vir twee opeenvolgende dae lesings by uitgesoekte Akademia-studiesentrums by.
Assesseringsentrums in studente se areas word na afloop van registrasie bevestig. Studente hoef dus nie na die naaste studiesentrum te reis om toetse of eksamens af te lê nie.
Studente voltooi ŉ aansoekproses om vir hierdie rooster te kwalifiseer.
Kontaksessies van beide roosters word opgeneem
en beskikbaar gestel
op Akademia se digitale leerruimte, die Spens. Ingeskrewe studente vir ŉ bepaalde program kry toegang tot video-opnames
van beide die nauurse roosters én die blokrooster om sodoende dubbele ondersteuning aan studente te bied.